閩東語

閩東語（平話字：Mìng-dĕ̤ng-ngṳ̄）也號𡅏閩東話、閩東方言、閩東片等等，是着福建東部地區共浙江東南部地區通行其蜀種閩語，代表方言是福州話。講自家總款其母語號𡅏平話（），意思是「平常講其話」。

今旦講福州平話其地方主要有十一芘縣市，包括鼓樓、臺江、倉山、晉安、馬尾、閩侯、永泰、閩清、長樂、羅源、連江、福清、平潭、屏南共古田，着外國其福州儂組織號𡅏福州十邑同鄉會。中華民國其連江縣（馬祖），講其是連江腔其福州平話。

敆滿清末期，盡価福州移民將平話傳遘東南亞、日本、美國等等地區，今旦夫塊野価其福州儂社區裡勢是講平話其，故此福州平話是外國影響力比較大其漢語族語言。

閩東話其地位爭議
共其他漢語變體蜀樣，閩東話其歸屬有爭議，有其專家認為是蜀種漢語方言，有其專家認為是獨立其語言。着中華民國，伊其官方名字號做閩東語。舊底閩東話其儂一般將自家平常使其土腔號做「平話」，閩東話是現代語言專家對閩東地區兹類有共同特點其土腔其統稱。閩東話共其他閩語都是趁原始閩語發展來其，故此儂家會發現伊共其他閩語有盡価共同點。

原始閩語是上古漢語吸收在地其閩越語以後，大概敆4世紀其辰候演變發展來其。中國大陸其專家一般認為閩方言其蜀種漢語方言；閩東話是閩方言其蜀種次方言，號𡅏閩東方言，正式其名字是閩語閩東區，今旦復改名閩方言區閩東片。不過國際語言學原則上互相聼𣍐會意其話應該當着認定做語言，儷仈講普通話其儂完全聽𣍐會意閩東話，按總款來講其話閩東話是算蜀種語言，伓是方言。世界少數民族語文研究院（SIL International）下底其網站民族語（Ethnologue）將其認定做漢語族下底獨立其語言。ISO 639-3認為漢語是蜀種「大語言」（macro language），閩東語共其他漢語變體都是漢語下底其成員。

下底其方言
按《中國語言地圖集》其觀點，閩東話下底會中分3隻方言片區，茲3隻片區之間交流有困難：
 侯官片，今旦改名侯官小片：講者話其儂主要住着閩中十邑，也就是閩江中下游遘入海口其地區：包括鼓樓、臺江、倉山、晉安、馬尾、屏南、古田、羅源、連江、閩清、閩侯、長樂、永泰、福清、平潭。代表方言是福州話。
 福寧片，今旦改名福寧小片：講者話其儂主要住着舊底福寧府許蜀帶，也就是敆今旦福建東北部其寧德地區（除開寧德市區）。代表方言是福安話。
 蠻講：也號𡅏蠻話。講者話其儂主要住着浙江東南部其泰順縣共伊附近其地區。敆蒼南縣東北部海墘，也有蜀隻地區是講者話其。共浙南閩南語蜀樣，蠻講受遘吳語溫州話特別大其影響，故此共福建其閩東話言語差別野大。

音韻體系
閩東話各種方言之間其差別野大，故此各種方言其聲母、韻母共聲調都有比較大其差別。

除去蠻講以外，閩東話方言其聲母都差不多。福建其閩東話有15隻蜀樣其聲母，福安話比福州話長出w共j兩隻聲母，有17隻。蠻講受遘吳語其影響，聲母其數量比福建其閩東話固𡅏価。

閩東話敆韻母懸頂差別野大。蠻講其韻母最少，有39隻；最価其是寧德話，有69隻許滿価。

閩東話所有方言都有7隻聲調，不過著各地讀音都𣍐蜀樣。今旦其閩東話除去上聲無能耐分陰共陽，其他聲調都有陰、陽兩種。

+ 閩東話音韻數量其對比分類南小片方言北小片方言蠻講/蠻話方言福州福清古田寧德福鼎福安蒼南錢庫聲母數量15151515151729韻母數量46425169415639聲調數量7777777

下底是閩東話各種方言裡勢7隻聲調其讀音：

+ 閩東話聲調對比陰平陽平上聲陰去陽去陰入陽入福州話  44  53  31  213  242  23  5福安話  332  22  42  21  324  2  5寧德話  44  11  42  35  52  4  5福鼎話  445  212  55  53  22  5  23泰順蠻講  213  33  455  53  42  5  43蒼南蠻話（錢庫）  44  214  45  41  21  5  21蒼南蠻話（繆家橋）  33  213  45  41  11  5  1

內部差異
閩東話方言著字詞讀音上差別野大。下底是數字「一」遘「十」著閩東話裡勢其讀法。

+ 閩東話數字讀音對比一二三四五六七八九十福州話suɔʔ4/iʔ23	nei242/laŋ242	saŋ44	sei213	ŋou242/ŋu31 løyʔ4    tsʰeiʔ23   paiʔ23  kau31      seiʔ4馬祖話suoʔ5/eik13	nei242/lɑŋ242	saŋ55	sei312	ŋou131	    løyk5   tsʰeik13   paik13  kau33      seik5福清話syo53/eʔ22  ne41/laŋ41      saŋ53   se21    ŋo41/ŋu33    luʔ5     tsʰeʔ22    peʔ22   kau33      seʔ5古田話syøk5/ik2   ni324/laŋ324    saŋ     si21    ŋu324       løyk5    tsʰik2     peik2   kau42      seik5寧德話syøʔ5/ek2   nei332/naŋ332   sam44   sei35   ŋou332      lœk5      tsʰek2    pɛk2    kau42   sɛk5/sɛp5福安話eik5        nei23/laŋ23     saŋ332  sei35   ŋou23/ŋu42 lœk2/louk2 tsʰeik5 pɛik5 kou42/kieu42 sɛik2柘榮話ik5         ni213/laŋ213    saŋ42 si35/su35 ŋu213      lœk2/luk2  tsʰik5    pɛk5  kau51/kiu51  sɛk2

外部鏈接

 Documentation for ISO 639 identifier: cdo
 Ethnologue report for language code: cdo

分類:語言
分類:閩東